Imtella' Jannar 9, 2022 Rapport: Fiorella Pace Il-parroċċa tan-Nadur għandha ċentru parrokkjali modern li gawda minn fondi tal-Ministeru għal Għawdex biex ġie attrezzat aħjar għal skop ieħor. Apparti post li jlaqqa' lill-adolexxenti u ż-żgħażagħ tal-post, iċ-ċentru hu attrezzat fost l-oħrajn b'faċilitajiet għal-laqgħat u konferenzi u għalhekk jista' jidħol għal inizjattivi ta' turiżmu reliġjuż. Fuq il-lemin tal-Bażilika ta' San Pietru u San Pawl fin-Nadur, ċentru parrokkjali modern dedikat lill-Papa Ġwanni Pawlu t-II. Apparti mill-adolexxenti u ż-żgħażagħ tar-raħal, iċ-ċentru se jintuża wkoll għat-turiżmu reliġjuż wara għajnuna finanzjarja mill-programm MICE għal-Laqgħat, Inċentivi, Konferenzi u Esebizzjonijiet immexxi mill-Ministeru għal Għawdex. Fl-aħħar tliet snin tlesta x-xogħol fuq din il-binja li llum fiha kmamar differenti għal laqgħat reliġjużi, kamra għat-talb, kċina, u kmamar attrezzati għaż-żgħażagħ, fosthom games room. Dan iċ-ċentru ġdid fin-Nadur qed jilqa' wkoll ir-radju komunitarju Radju Luminarja u mużew fejn jinġabru l-affarijiet prezzjużi u antiki li għandha l-parroċċa. Id-Direttur taċ-Ċentru Parrokkjali Papa Ġwanni Pawlu t-Tieni u Viċi Parroku tan-Nadur, Dun Mark Bonello spjega li fi ħdan in-Nadur Teen and Youth Centre jattendu 120 bejn adolexxenti u żgħażagħ u jsiru laqgħat kuljum. "Permezz ta' din is-sala, permezz ta' dan il-post, nistgħu nilqgħu persuni b'kull bżonn u hekk dan il-post nagħmluh aktar aċċessibbli għal kulħadd." Id-Direttur tad-Direttorat għat-Turiżmu fil-Ministeru għal Għawdex, Ronald Sultana, qal li l-mod kif ġie attrezzat iċ-ċentru għal użu ieħor hu eżempju ċar tad-diversifikazzjoni tal-prodott turistiku. "Din hija sala li l-objettiv primarju tagħha kienet waħda komunitarja, però grazzi għall-interventi li qed isiru hawnhekk bl-iskema tal-MICE, investew €50,000 b'kofinanzjament tal-Ministeru għal Għawdex u b'hekk issa qed jimirħu f'żoni oħrajn. Din iż-żona hija magħrufa bħala MICE, Meetings, Incentives, Conferences and Exhibitions, u b'hekk issa anke fir-raħal tan-Nadur għandha dan l-attrezzament li għandu kapaċità jiġbed turiżmu reliġjuż." Il-Ministru għal Għawdex, Clint Camilleri u s-sindku tan-Nadur, Edward Said żaru dan iċ-ċentru fejn ingħataw spjega tax-xogħlijiet li saru mill-Perit Edward Scerri li kien inkarigat mill-proġett.